การยางแห่งประเทศไทย ขยายเวลาชำระหนี้ 6 เดือน ช่วยเหลือเกษตรกร สถาบันเกษตรกรชาวสวนยาง ผู้ประกอบกิจการยาง
นายสุขทัศน์ ต่างวิริยกุล รองผู้ว่าการการยางแห่งประเทศไทย หรือ กยท. (ด้านปฏิบัติการ) เปิดเผยว่า จากสถานการณ์ COVID-19 ส่งผลกระทบต่อภาคการเกษตร การดำเนินธุรกิจและประกอบอาชีพของเกษตรกรชาวสวนยาง สถาบันเกษตรกร ไปจนถึงผู้ประกอบกิจการแปรรูปยาง การยางแห่งประเทศไทย (กยท.) จึงมีแนวทางช่วยเหลือด้านหนี้สินแก่ผู้ที่กู้ยืมเงินกับ กยท. ผ่านกองทุนพัฒนายางพารา มาตรา 49(3) สำหรับเป็นค่าใช้จ่ายในการสนับสนุน ส่งเสริมและให้ความช่วยเหลือเกษตรกรชาวสวนยาง สถาบันเกษตรกรชาวสวนยาง ผู้ประกอบกิจการยาง จำนวน 1,468 ราย และผู้ที่กู้ยืมเงินผ่านกองทุนพัฒนายางพารา มาตรา 49(5) เงินกู้ยืมเพื่อบรรเทาความเดือดร้อนของเกษตรกรชาวสวนยาง จำนวน 5,585 รายโดยขยายเวลาของสัญญาเงินกู้ยืม หรือผ่อนผันการชำระหนี้ในแต่ละงวดตามที่กำหนดไว้ ให้สามารถผ่อนผันการชำระหนี้ได้เป็นเวลา 6 เดือน คือตั้งแต่วันที่ 1 มีนาคมไปจนถึง 31 สิงหาคม 2564 โดยงดการคิดดอกเบี้ย ค่าปรับ ในการขยายระยะเวลาสัญญาเงินกู้ในแต่ละงวดสำหรับผู้กู้ที่มีความประสงค์ขยายระยะเวลาของสัญญาเงินกู้ยืม จะต้องยื่นคำร้องและเอกสารหลักฐานเพื่อประกอบการพิจารณา ที่การยางแห่งประเทศไทยจังหวัดหรือสาขาที่ผู้กู้ได้ยื่นกู้ยืมไว้ ทั้งนี้ต้องได้รับความยินยอมจากผู้ค้ำประกันและผู้จำนองด้วย